OBH 4536/1998.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

A lakótársai képviseletében az Országgyűlési Biztosok Hivatalához beadványt előterjesztő miskolci panaszos a lakóhelyük közelében, a Borsod-Abaúj-Zemplén Megyei Rendőr-főkapitányság udvarán üzemelő autómosó és autójavító egészségkárosító működését sérelmezte.

Mivel a lehető legmagasabb szintű testi és lelki egészséghez való jog sérelmének gyanúját kizárni nem lehetett, vizsgálatot indítottam. Eljárásom során az 1993. évi LIX. törvény 18. § (3) bekezdése alapján a panasz kivizsgálására kértem Miskolc Megyei Jogú Város Jegyzőjét.

A megállapított tényállás

A vizsgált telephely a város belterületén, lakó- és intézményterületen található, közvetlen szomszédságában nyomdaüzem és lakóházak vannak. Ez utóbbiak közül a Soltész Nagy Kálmán u. 2. számú lakóépület melynek  lakószobái egy részének ablakai a telephely udvarára néznek, ahonnan közvetlen rálátás nyílik a gépkocsi-mosóra és a garázsokra.

Az Észak-magyarországi Környezetvédelmi Felügyelőség 1995. január 12-én kelt határozatában a Borsod-Abaúj-Zemplén megyei Rendőr-főkapitányság számára zajkibocsátási határértéket írt elő. A határérték a Soltész Nagy Kálmán u. páros és a Bajcsy-Zsilinszky u. páratlan oldala érintett lakóházainak védendő homlokzata előtt nappal 55 dB, éjszaka 45 dB. A határozat indokolása utalt az 1994-ben üzembe helyezett gőzborotva zajkibocsátását sérelmező lakossági panaszbejelentés alapján 1995. január 3-án tartott helyszíni vizsgálatra. Ekkor a Felügyelőség munkatársai megállapították, hogy a berendezés zajkibocsátása rendkívül kellemetlen és zavaró a Soltész Nagy Kálmán u. 2. sz. lakóháznak a Főkapitányság udvarára néző szobaablakai előtt. Megállapították továbbá, hogy a Főkapitányság udvarán, műhelyépületben saját gépjárművek szervízelése is folyik.

A Felügyelőség Laboratóriumának szakemberei 1997. június 9-én, 19-én és 26-án 18-24 órás folyamatos mérést végeztek a helyszínen. A mérési eredmény szerint a határozatban megállapított nappali 55 dB zajkibocsátási határértékhez képest a Soltész Nagy Kálmán u. 2. szám I. és II. emeletén 5-5 helyiség esetében a határértéket a mért zajkibocsátás max. 3 dB-lel meghaladta, ezért a Felügyelőség a Megyei Rendőr-főkapitányságot 239.227. Ft. zajbírság megfizetésére kötelezte.

Miskolc Megyei Jogú Város Polgármesteri Hivatalának Főépítészi és Környezetvédelmi Osztálya 1997. november 27-én a Főkapitányságot a karosszériajavító és fényező tevékenysége kapcsán légszennyezőanyag kibocsátási határértékeket meghatározó környezetvédelmi engedély beszerzésére kötelezte. A határozatot a Főépítészi és Környezetvédelmi Osztály saját hatáskörben eljárva visszavonta, mert a Főkapitányság az eljárással érintett tevékenységét megszüntette, más telephelyre átköltöztette.

A Felügyelőség munkatársai 1999. május 18-án és július 15-én a Soltész Nagy K. u. 2. III. emeleti lakásának udvari, függőfolyosóra nyíló szobaablaka előtt zajkibocsátási határérték betartását ellenőrző műszeres zajmérést végeztek, melynek során határérték túllépést nem észleltek. A jegyzőkönyv ugyanakkor megemlíti, hogy amennyiben a flex gép 108 perc/480 perc használata mellett más zajos tevékenységet is (autómosás, gőzborotva, kompresszor) végeznek, határérték túllépés következik be, ilyen helyzetet azonban a fenti időpontokban nem tapasztaltak.

A Polgármesteri Hivatal köztisztviselői 1999. december 20-án ismételten helyszíni szemlét tartottak a Főkapitányság ingatlanán. Megállapították, hogy az autójavító tevékenység megszűnt, mert a gépjárműjavító műhely városon kívüli telephelyre költözött. Az autómosó továbbra is korábbi helyén üzemel, azonban a működtető kompresszort kicserélték egy modern, kis zajszintű készülékre, továbbá a helyiséget hangszigeteléssel látták el. Az előzőek miatt az itt végzett tevékenység zajszintje szabványos zajmérési jegyzőkönyvvel bizonyítottan nem éri el a zajkibocsátási határértéket.

Az ügy jogszabályi háttere

A zaj- és rezgésvédelemről szóló 12/1983. (V.12.) MT rendelet 12. § (1) bekezdése szerint a környezetvédelmi hatóság meglevő üzemi létesítményre - a 9. § (2) bekezdésében meghatározott módon - zajkibocsátási határértéket állapíthat meg és előírhatja annak teljesítési határidejét.

A zaj- és rezgésterhelési határértékek megállapításáról szóló 4/1984. (I.23.) EüM rendelet 1. számú mellékletének 3. pontja értelmében az üzemi létesítményekben folytatott tevékenységtől származó zaj megengedett egyenértékű A-hangnyomásszintjei "Lakóterület és intézményterület tömör, városias beépítéssel" területi funkció esetén nappal 55 dB, éjjel 45 dB.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban.

A Magyar Alkotmány 70/D. § (1) bekezdése kimondja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.
A (2) bekezdés rögzíti, hogy ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai

A Főkapitányság Műszaki- és Üzemeltetési Osztálya a Főépítészi és Környezetvédelmi Osztályhoz 1997. július 29-én intézett levélben úgy nyilatkozott, hogy a műhelyben autó villamossági javítás, szerelés; motor javítás, felújítás, szervízelés, szemlézés; zárt technológiás vizsgáztatás; gumiszerelés; karosszéria elemek javítása és festése valamint gépkocsi mosás történik.

A panaszos beadványában a műhelyben folytatott autójavító és autómosó tevékenység környezetre gyakorolt hatását sérelmezte.

Az autójavító tevékenység - így a kellemetlen szaggal járó festési tevékenység - időközben megszűnt, a gépjárművek javítását egy városon kívüli telephelyen végzik.

Az Észak-magyarországi Környezetvédelmi Felügyelőség Laboratóriuma által 1999-ben végzett zajmérés eredménye határérték túllépést nem mutatott, a kapott érték nem haladta meg a zaj- és rezgésterhelési határértékek megállapításáról szóló 4/1984. (I.23.) EüM rendeletnek a kérdéses területre vonatkozó nappali 55 dB határértékét.

Mivel határérték túllépést az ellenőrző zajmérés nem regisztrált, a lehető legmagasabb szintű testi és lelki egészséghez való jog sérelmét sem lehet megállapítani.

A zajmérési jegyzőkönyv tartalmazza azt a megállapítást, hogy amennyiben a flex gép használata mellett más zajos tevékenységet is végeznek, határérték túllépés következik be. Több zajforrás együttes használata tehát határérték túllépést eredményez.

A mérési jegyzőkönyv határérték túllépést nem mutat, ezért kezdeményezéssel vagy ajánlással nem élek. Mivel azonban a Felügyelőség szakemberei szerint bizonyos körülmények esetén - más zajos tevékenység végzésekor - határértéket meghaladó zajkibocsátással kell számolni, szükségesnek tartom felhívni a Borsod-Abaúj-Zemplén Megyei Rendőr-főkapitányt, hogy beosztottai kerüljék el az olyan - a jegyzőkönyv tanúsága szerint lehetséges - munkafolyamatokat, amelyek a határérték túllépését eredményezhetik.

Budapest, 2000. március 9.

Dr. Polt Péter